På slutten av 1800-tallet og begynnelsen av 1900-tallet var det sterke krefter både i byene og på landsbygda som arbeidet for folkedannelse. Sosial utjevning var et viktig mål for skolefolket: Landsungdom skulle ha samme muligheter som byungdom til å kunne ta en utdanning. For mange av ildsjelene var etablering av et landsgymnas et rettferdighetsspørsmål, blant annet for stortingsmennene Ole Konrad Ribsskog, Johan Gjøstein og Olav Andreas Eftestøl. Alle disse tre var lærere og kom fra landsbygda.